Skietery breek uit voor hofDie hooggeregshof in Johannesburg. (Foto: Christel Cornelissen) Die polisie het Maandag vier verdagtes vasgetrek wat probeer ontsnap het nadat hulle in die Johannesburgse hooggeregshof verskyn het. Volgens brig. Mathapelo Peters het ŉ skietery uitgebreek toe die verdagtes, wat in aanhouding was, uit die hof probeer ontsnap het. Verskeie verdagtes en ŉ polisielid is in die proses gewond. “Vier van die verdagtes, wat in verskillende sake voor die hof verskyn het, het probeer ontsnap, maar is deur die Parktown‑polisie voorgekeer nog voordat hulle die hofgebou kon verlaat. Een van die verdagtes is doodgeskiet en twee ernstig gewond. Die vierde een bly in polisieaanhouding en ŉ vyfde verdagte het ontsnap,” sê Peters. Die besonderhede van die ontsnapping is nog nie duidelik nie en polisie is saam met ander rolspelers op die toneel besig om inligting rakende die ontsnapping in te win. Besonderhede oor die vyfde verdagte wat ontsnap het, sal binnekort bekendgemaak word. “Volgens inligting tot die polisie se beskikking, was die rowers gewapen met messe, aangesien twee polisielede gesteek is. Een polisielid is ernstig gewond en hospitaal toe gehaas,” sê Peters.